text: Ansat sigtet for tyveri hos Blue Water
  16 august 2015 kl. 06.36
  Syd- og Sønderjyllands Politi har sigtet en kontormedarbejder for tyveri fra firmaet Blue Water Shipping.
  En kontormedarbejder hos Blue Water Shipping er blevet sigtet for tyveri efter svind på et lager i Esbjerg. Det bekræfter firmaets stifter og bestyrelsesformand, Kurt Skov over for Jydske Vestkysten.
  Der er tale om en betroet medarbejder, der i kraft af sin stilling har haft mulighed for i en længere periode at fjerne varer fra lageret. Han har indtil nu holdt tyveriet skjult, men efter interne undersøgelser blev tyverierne opdaget af Blue Water selv.
  Medarbejderen blev tidligere i denne uge anholdt af politiet efter at være taget på fersk gerning i forbindelse med fjernelse af varer fra lageret. Efter fremstilling i et grundlovsforhør torsdag, hvor medarbejderen ifølge Blue Water tilstod en række forhold, blev han løsladt, men han er stadig sigtet for tyveri.
  Syd- og Sønderjyllands Politi har ikke umiddelbart nogen ingen kommentarer til sagen. Blue Water Shipping beskæftiger globalt op imod 1.500 medarbejdere, heraf omkring 400 i Esbjerg.
  